text: Творческият екип на първото международно издание на Кино-литературния фестивал CineLibri, което се състоя през 2017 г., беше отличен с Наградата на Столична община за ярки постижения в областта на културата. Вече се задава четвъртото издание на фестивала (10-24 октомври), което ще представи над 300 прожекции на 46 филма с национални премиери, много специални гости, събития и емоции!
  Британският писател, кино сценарист и общественик Иън Макюън ще открие CineLibri 2018 с една от най-интригуващите литературни адаптации, създавани някога - "На плажа Чезъл". Събитието ще се състои на 10 октомври от 19:00 часа в зала 1 на НДК с тържествена церемония. Освен че е специален гост на фестивала, Макюън ще бъде удостоен с титлата Доктор хонорис кауза на Софийския университет "Св. Климент Охридски".
  Престижното фестивално жури е съставено от петима професионалисти с безспорно международно признание. Председател е Мартичка Божилова от АГИТПРОП, изтъкнат продуцент, носител на множество награди, в т.ч. "Златна мечка" от Берлинале 2018. Сред останалите арбитри са големият френски романист, режисьор и сценарист Давид Фоенкинос и популярният холандски писател и продуцент Херман Кох. Актьорската гилдия е представена от британската звезда Майкъл Маккел. Петият член на журито е Анди Делиана - продуцент и преподавател по режисура в New York Film Academy.
  Конкурсната програма на CineLibri включва 9 филма, в т.ч. филма омнибус "8 минути и 19 секунди", който се състои от шест късометражни новели, вдъхновени от сборника "И всичко стана луна" на Георги Господинов. Това е първата българска продукция в историята на фестивала, която ще се състезава за наградата за най-добра екранизация.
  В конкурсната програма присъстват отбрани продукции, които вече привлякоха вниманието на световната критика и спечелиха адмирациите на публиката, а някои от тях са удостоени с награди на едни от най-големите международни кинофоруми: френско-канадската криминална драма "Ще се видим там горе" на режисьора Албер Дюпонтел - удостоена с пет награди "Сезар" екранизация на едноименния шедьовър на Пиер Льометр, носител на "Гонкур"; френско-белгийската продукция "Корнелиус, виещият мелничар" на режисьора Ян Льо Кьолек (екранизация по романа "Мелничарят, който виеше срещу луната" на Арто Паасилина), интелигентната мистерия "Чудноватият дом" на режисьора Жил Паке-Брене, адаптация по романа на Агата Кристи; френско-белгийският трилър "Липсващото досие" на режисьора Ерик Зонка, адаптация по бестселъра на Дрор Мишани; комедийният романс "Джулиет гола" на Джеси Перец по романа на Ник Хорнби; пленителната френска драма "Обещанието на зората" на Ерик Барбие, адаптация по автобиографичния роман на Ромен Гари, с Пиер Нине и Шарлот Генсбург; амбициозната американска продукция "Чайка" по пиесата на А. П. Чехов, адаптация на режисьора Майкъл Мейер с участието на Сърша Ронан и Анет Бенинг; копродукцията "Съпругата" на режисьора Бьорн Рунге (екранизация по романа на Мег Уолицър с участието на забележителната Глен Клоуз).